Uredba Komisije (ES) št. 217/2002

z dne 5. februarja 2002

o določitvi meril o ustreznosti surovin po programu proizvodne pomoči v Uredbi (ES) št. 2201/96

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2201/96 z dne 28. oktobra 1996 o skupni ureditvi trga za predelano sadje in zelenjavo [1], kakor je bila nazadnje spremenjena z Uredbo (ES) št. 1239/2001 [2], in zlasti člena 6(1) Uredbe,

ob upoštevanju naslednjega:

(1) Člen 2 Uredbe (ES) št. 2201/96 določa program pomoči za podporo organizacijam proizvajalcev, ki dobavljajo paradižnike, breskve ter hruške sorte viljamovka in hruške sorte "Rocha" za predelavo;

(2) Določiti je treba pogoje ustreznosti za pošiljke surovin, dobavljenih za predelavo, za zagotovitev ustrezne uporabe zgoraj navedenega programa pomoči, brez izkrivljanja konkurence in brez omejevanja pravil, po katerih se pogodbene stranke lahko dogovorijo o spreminjanju cene za surovin na podlagi meril kakovosti, razen pomanjkljivosti, ki jih ureja ta uredba;

(3) Ta uredba določa podrobna pravila za uporabo poleg tistih, ki jih določa Uredba Komisije (ES) št. 449/2001 z dne 2. marca 2001 o določitvi podrobnih pravil za uporabo Uredbe Sveta (ES) št. 2201/96 glede programa pomoči predelano sadje in zelenjavo [3], kakor je bila spremenjena z Uredbo (ES) št. 1343/2001 [4];

(4) Navesti je treba obseg, do katerega se lahko države članice ali pogodbene stranke dogovarjajo o klavzulah, ki dopolnjujejo to uredbo;

(5) Ukrepi iz Uredbe so v skladu z mnenjem Upravljalnega odbora za predelano sadje in zelenjavo –

SPREJELA NASLEDNJO UREDBO:

Člen 1

Ta uredba določa merila, ki jih morajo izpolnjevati pošiljke paradižnikov, breskev ali hrušk, dobavljenih za predelavo, da so upravičene do programa proizvodne pomoči iz člena 2 Uredbe (ES) št. 2201/96.

Člen 2

1. Po prejemu vsake pošiljke prejemniki na podlagi vzorcev preverijo kakovost surovin. Pristojni organi v državah članicah sprejmejo potrebne ukrepe za zagotovitev, da uporabljeni postopek pri jemanju in preverjanju vzorcev zagotavlja nepristranskost in da se zbirajo vzorci, ki so reprezentativni za vsako pošiljko. Organizacija proizvajalcev ali njen predstavnik je lahko navzoč pri tem postopku, ki ga lahko izvaja tretja stranka, ki jo določita obe stranki.

2. S preverjanjem iz odstavka 1, se po teži pomanjkljivih surovin določi odstotek za vsako vrsto pomanjkljivosti, opredeljeno v členu 3, in vsoto teh odstotkov, ki se zaokroži navzgor ali navzdol do najbližjega celega števila. Če ta vsota presega mejo 10 %, pošiljka ni upravičena do pomoči.

3. Stopnja znižanja iz člena 11(1)(e) in člena 13(1)(b) Uredbe (ES) št. 449/2001 je za vsako upravičeno pošiljko vsota, iz odstavka 2.

4. Cena, ki jo plača predelovalec, iz člena 3(4)(e) Uredbe (ES) št. 449/2001, na eni strani in znesek proizvodne pomoči na enoto na drugi strani se uporabljata za neto dobavljeno težo potem, ko je bila uporabljena stopnje znižanja.

Člen 3

Pomanjkljivosti se opredelijo na naslednji način:

(a) za paradižnike, breskve in hruške:

- tuja snov: za tujo stvar velja vse, kar ni sam sadež. Tuja snov vključuje predvsem vse rastlinske odpadke (liste, vejice, travo itd.), mineralno snov (zemljo, pesek, kamne itd.) in druge odpadke,

- obolelo, gnilo ali črvivo sadje: sadje, ki so ga napadle bolezni, žuželke ali gniloba na površini, ki presega 30 mm v premeru in se razteza v sadež;

(b) samo za paradižnike:

- zeleni paradižniki: zdravi sadeži, ki še niso dozoreli in so na zunanji strani popolnoma zeleni. Barva notranjosti sadeža se ne upošteva;

(c) samo za breskve in hruške:

- pomanjkljiva velikost: minimalna velikost je 55 mm,

- zrelost: premalo ali preveč zreli sadeži niso ustrezni. Stopnja zrelosti se meri in primerja z lestvico mejnih vrednosti, ki sta jo določili pogodbeni stranki,

- škoda zaradi toče, ki prodira skozi lupino in zajema več kakor 20 % površine sadeža;

(d) samo za breskve:

- vidno razklane pečke: pečka, katere polovici sta se ločili, je vidna med polovicama breskve na koncu peclja.

Člen 4

1. Države članice ali podpisnice pogodb, iz člena 3 Uredbe (ES) št. 2201/96, se lahko dogovorijo:

- da bodo znižale mejo, določeno v členu 2(2) za katerikoli proizvod, določile posebne meje za vsako od pomanjkljivosti, iz člena 3, ali povečale najmanjšo možno velikost, iz člena 3(c),

- da bodo opredelile pomanjkljivosti poleg tistih, iz člena 3, v zvezi s katerimi se bo odstotek pomanjkljivega sadja vključil v vsoto iz člena 2(2).

2. Države članice lahko pogodbenim strankam dovolijo povečati mejo iz člena 2(2), največ za 15 % za vsak proizvod.

3. Določbe, sprejete v skladu s tem členom, se podrobno opredelijo v pogodbah.

Člen 5

Ta uredba se uporablja od tržnega leta 2002/03.

Ta uredba je v celoti zavezujoča in se neposredno uporablja v vseh državah članicah.

V Bruslju, 5. februarja 2002

Za Komisijo

Franz Fischler

Član Komisije

[1] UL L 297, 21.11.1996, str. 29.

[2] UL L 171, 26.6.2001, str. 1.

[3] UL L 64, 6.3.2001, str. 16.

[4] UL L 181, 4.7.2001, str. 16.

--------------------------------------------------